IZVEDBENA UREDBA KOMISIJE (EU) 2022/1410

z dne 18. avgusta 2022

o skrajšanem obdobju predhodnega obveščanja pred prihodom v pristanišče za ribiška plovila Unije skupne dolžine 12 metrov ali več, ki lovijo staleže, za katere velja Uredba (EU) 2019/472 Evropskega parlamenta in Sveta in Uredba (EU) 2019/1022 Evropskega parlamenta in Sveta, in ki iztovarjajo v španskih pristaniščih

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (1) ter zlasti člena 17(6) Uredbe,

ob upoštevanju naslednjega:

(1) V skladu s členom 17(1) Uredbe (ES) št. 1224/2009 morajo kapitani ribiških plovil Unije, katerih skupna dolžina je 12 metrov ali več in ki izvajajo ribolov na staleže v okviru večletnega načrta, za katere velja obveznost elektronskega beleženja podatkov iz ribolovnega ladijskega dnevnika in pristojne organe svoje države članice zastave o nameravanem iztovarjanju obvestiti vsaj štiri ure pred predvidenim prihodom v pristanišče.

(2) Španija je 28. maja 2021 zahtevala, da se skrajšano obdobje za obveščanje, določeno z Izvedbeno uredbo Komisije (EU) št. 1188/2013 (2), podaljša na vsa ribiška plovila Unije, ki lovijo staleže v skladu z Uredbo (EU) 2019/472 Evropskega parlamenta in Sveta (3) in Uredbo (EU) 2019/1022 Evropskega parlamenta in Sveta (4) v Kantabrijskem morju, Cadiškem zalivu in zahodnem Sredozemskem morju ter iztovarjajo v španskih pristaniščih.

(3) Iz prostorskih podatkov, ki jih je predložila Španija v podporo navedeni zahtevi, je razvidno, da konkretna ladjevja, ki plujejo pod zastavo Španije, na splošno izvajajo dejavnosti v ribolovnih območjih, ki so manj kot štiri ure oddaljena od pristanišč iztovarjanja. Poleg tega so ta pristanišča iztovarjanja vedno manj kot dve uri in pol oddaljena od uradov španskih organov za nadzor. Če bi bila zadevna plovila izbrana za inšpekcijski pregled ob iztovarjanju, bi obdobje predhodnega obveščanja, ki bi trajalo najmanj dve uri in pol, zadevnim španskim nadzornim organom omogočilo, da pravočasno prispejo v pristanišče iztovarjanja za izvedbo ustreznega inšpekcijskega pregleda.

(4) Zaradi enake obravnave bi se moralo enako skrajšano obdobje predhodnega obveščanja uporabljati za ribiška plovila Unije, ki iztovarjajo v katerem koli španskem pristanišču in izpolnjujejo pogoje iz te uredbe.

(5) Zadevnim ribiškim plovilom Unije bi bilo zato treba podeliti pravico, da predložijo predhodno obvestilo dve uri in pol pred predvidenim prihodom v špansko pristanišče.

(6) Španija bi morala oceniti učinek skrajšanega obdobja predhodnega obveščanja iz te uredbe, da se zagotovi ustrezen pregled tega obdobja, in Komisiji predložiti poročilo.

(7) Ker se področje uporabe Izvedbene uredbe (EU) št. 1188/2013 prekriva s področjem uporabe te uredbe, bi bilo treba navedeno izvedbeno uredbo razveljaviti.

(8) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1 Minimalno obdobje predhodnega obveščanja iz člena 17(1) Uredbe (ES) št. 1224/2009 se skrajša na dve uri in pol za kapitane ribiških plovil Unije, katerih skupna dolžina je 12 metrov ali več, in ki izpolnjujejo vse naslednje pogoje: (a) lovijo staleže, za katere veljajo večletni načrti iz uredb (EU) 2019/472 in (EU) 2019/1022; (b) izvajajo dejavnosti izključno v ribolovnih območjih, s katerih lahko v manj kot štirih urah dosežejo pristanišče iztovarjanja; (c) iztovarjajo v španskih pristaniščih.

Člen 2 Španija predloži poročilo o izvajanju te uredbe Komisiji do 26. avgusta 2024. Navedeno poročilo vključuje analizo morebitnega vpliva skrajšanega obdobja predhodnega obveščanja na zmožnost španskih organov za nadzor ribištva, da učinkovito spremljajo ribolovne dejavnosti plovil, za katera velja skrajšano obdobje predhodnega obveščanja iz člena 1.

Člen 3 Izvedbena uredba (EU) št. 1188/2013 se razveljavi.

Člen 4 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. avgusta 2022 Za Komisijo v imenu predsednice Virginijus SINKEVIČIUS član Komisije

(1) UL L 343, 22.12.2009, str. 1.

(2) Izvedbena uredba Komisije (EU) št. 1188/2013 z dne 21. novembra 2013 o določitvi skrajšanega obdobja obveščanja pred prihodom v pristanišče za plovila Unije, ki izvajajo ribolov na staleže južnega osliča in škampa v Kantabrijskem morju in zahodno od Iberskega polotoka ter iztovarjajo v španskih pristaniščih (UL L 313, 22.11.2013, str. 47).

(3) Uredba (EU) 2019/472 Evropskega parlamenta in Sveta z dne 19. marca 2019 o vzpostavitvi večletnega načrta za staleže, ki se lovijo v zahodnih vodah in sosednjih vodah, ter ribištvo, ki izkorišča te staleže, spremembi uredb (EU) 2016/1139 in (EU) 2018/973 ter razveljavitvi uredb Sveta (ES) št. 811/2004, (ES) št. 2166/2005, (ES) št. 388/2006, (ES) št. 509/2007 in (ES) št. 1300/2008 (UL L 83, 25.3.2019, str. 1).

(4) Uredba (EU) 2019/1022 Evropskega parlamenta in Sveta z dne 20. junija 2019 o vzpostavitvi večletnega načrta za ribolov, ki izkorišča pridnene staleže v zahodnem Sredozemskem morju, in spremembi Uredbe (EU) št. 508/2014 (UL L 172, 26.6.2019, str. 1)).